อัยการยื่นศาลปค.ขอลุยมาบตาพุด
ครม.มีมติให้อัยการยื่นศาลปกครองเดินหน้าก่อสร้างโครงการในมาบตาพุด
2 ก.พ. 2553

ครม.มีมติให้อัยการยื่นศาลปกครองเดินหน้าก่อสร้างโครงการในมาบตาพุด
นายอภิสิทธิ์ เวชชาชีวะ นายกรัฐมนตรี กล่าวว่า อัยการเตรียมยื่นคำร้องต่อศาลปกครองภายใน 1-2 วันนี้เพื่อขอให้โครงการลงทุนในพื้นที่มาบตาพุดที่ถูกสั่งระงับสามารถเดินหน้าก่อสร้างต่อไปได้ แต่จะยังไม่เปิดเดินเครื่องจนกว่าจะดำเนินตามรัฐธรรมนูญมาตรา 67  ทั้งการจัดทำรายงานผลกระทบด้านสิ่งแวดล้อม(EIA)และผลกระทบด้านสุขภาพ(HIA) รวมทั้งสอบถามความเห็นจากองค์การอิสระ ซึ่งภาคเอกชนจะเป็นผู้รับความเสี่ยงเอง
นพ.ภูมินทร์ ลีธีระประเสริฐ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี(ครม.) เห็นชอบให้ถอนร่าง พ.ร.บ.ส่งเสริมและรักษาคุณภาพสิ่งแวดล้อมแห่งชาติ ออกจากการพิจารณาของสภาผู้แทนราษฎร เพื่อนำกลับมาพิจารณาทบทวนอีกครั้ง ทั้งนี้ เพื่อให้การออกกฎหมายตามรัฐธรรมนูญมาตรา 67 วรรคสอง มีความสมบูรณ์มากยิ่งขึ้น ก่อนเสนอให้สภาผู้แทนราษฎรพิจารณาต่อไป